和李希言仙山書事
作者：王洋
朝代：宋

paragraphs: 五年萍梗蹤，所向隨波流。
請言初起時，皇輿向吳頭。
觸目多變異，論心鮮朋儔。
願借谷生筆，慚非奕者秋。
憶昨元年中，紫墟拜松楸。
搶攘逃賊庭，斂退勇自收。
況知踳駮才，豈副英俊求。
摧折縱俯仰，旋澁難調柔。
放意山水間，恐合成窮捜。
人事喜乖誤，奔茫赴南州。
每緣身外交，不愜心事幽。
有時塵壤際，獨羡滄海舟。
平生欲往願，夢想從之遊。
近者明詔寬，汰核真良謀。
飛集任鳬雁，縱遣無半留。
乃得陪髙人，一散百慮憂。
艱難健兒貴，武爵輕公侯。
吾徒合何如，甘分宜相投。
況彼四士者，髙清懷遠邱。
雍容秦中吟，激烈塞上謳。
得失有如此，飄零晤良游。